**Kalder alle videokunstnere…**

**Bill Viola, Pipilotti Rist, Julian Rosefeldt – videokunsten har længe haft sine funklende stjerner. Nu leder den danske videokunstfestival FOKUS efter nye talenter, hvis værker vil blive vist for et stort publikum i København, nationalt som internationalt.**

En mand og en kvinde, der giver hinanden lussinger, duevinger i poetisk slowmotion, en kinesisk kvinde, der forsøger at overbevise sin elsker om, at barnet i hendes mave ikke er blevet til i utroskab, men derimod som en gave fra guderne – dette er indholdet i nogle af de værker, man kunne opleve på sidste års videokunstfestival FOKUS 2017, arrangeret af Nikolaj Kunsthal.

Nu inviterer FOKUS til open call 2018, og opfordrer alle - uanset nationalitet og erfaring til at indsende videoværker til festivalens open call. Man kan indsende op til to videoværker via festivalens onlineplatform fra 24 oktober 2017 og frem til d. 9. november kl. 12.

Som også sidste år vil de bedste værker blive udvalgt af en jury – for herefter at kunne opleves af publikum rundt omkring i København. Sidste år lagde op mod 10.000 vejen forbi festivalens værker, der blandt andet kunne opleves i Illum, på Hovedbiblioteket og i biograferne Grand, Gloria og Vester Vov Vov. FOKUS løfter igen i 2018 videokunsten ud af kunstens vanlige rammer og møder publikum på nøje udvalgte steder i byen – indenfor og udenfor – og på din egen mobiltelefon eller tablet. Blandt de udvalgte værker kåres vinderen af FOKUS 2018. Førstepræmien er på €1500.

FOKUS videokunstfestival er en årligt tilbagevendende festival for international videokunst arrangeret af Nikolaj Kunsthal siden 2011.

*”FOKUS er den eneste videokunstfestival i Danmark og er dermed med til at stille skarpt på en del af kunsten, der hele tiden er i rivende udvikling. Både kendte navne og nye talenter eksperimenterer med videomediet og benytter sig af nye fortælleformer og teknologiske platforme. FOKUS vil gerne være med til at fremme denne udvikling og samtidig synliggøre videokunsten for et større publikum”*, lyder det fra Andreas Brøgger, leder af Nikolaj Kunsthal.

Ønsker du mere information, citater eller pressebilleder - kontakt venligst Charlotte Frost på pr@nikolajkunsthal.dk eller **læs mere på fokusfestival.dk**

OPEN CALL 2018 – SÅDAN GØR DU:

* Indsendte værker må max være 12 minutter og skal være produceret i 2016 eller 2017.
* Det koster 20 euro at indsende et værk.
* Deadline for indsendelse er 9.november 2017 - kl. 12 dansk tid.

**Læs mere om, hvordan du deltager på fokusfestival.dk**